Σπυρίδων Δουκάκης

Ο **Σπυρίδων Δουκάκης** είναι Έλληνας πανεπιστημιακός και ερευνητής στον τομέα της εκπαιδευτικής πολιτικής και της εκπαιδευτικής τεχνολογίας. Από το 2023 είναι πρόεδρος του Ινστιτούτο Εκπαιδευτικής Πολιτικής, του επιστημονικού συμβουλευτικού φορέα του Υπουργείο Παιδείας, Θρησκευμάτων και Αθλητισμού για ζητήματα εκπαιδευτικής πολιτικής.

## Βιογραφία και ακαδημαϊκή πορεία
Σπούδασε Μαθηματικά στο Πανεπιστήμιο Πατρών και στο Πανεπιστήμιο του Άμστερνταμ, ενώ απέκτησε και δεύτερο πτυχίο Πληροφορικής από το Πανεπιστήμιο Δυτικής Αττικής. Πραγματοποίησε μεταπτυχιακές σπουδές στις επικοινωνίες υπολογιστών και δίκτυα, καθώς και στη γνωσιακή επιστήμη και την εκπαίδευση σε ελληνικά πανεπιστήμια.

Αναγορεύθηκε διδάκτορας στον τομέα της εκπαίδευσης με έμφαση στις ψηφιακές τεχνολογίες στο Πανεπιστήμιο Αιγαίου και πραγματοποίησε μεταδιδακτορική έρευνα στην εκπαιδευτική νευροεπιστήμη στο Ιόνιο Πανεπιστήμιο.

Έχει συμμετάσχει σε ερευνητικά έργα και έχει δημοσιεύσει μελέτες σε επιστημονικά περιοδικά και συνέδρια στον τομέα της εκπαιδευτικής τεχνολογίας.

Είναι συν-συγγραφέας σχολικών βιβλίων που χρησιμοποιούνται στη δευτεροβάθμια και πρωτοβάθμια εκπαίδευση, καθώς και πανεπιστημιακών συγγραμμάτων.

Έχει λάβει υποτροφία Fulbright για ερευνητική δραστηριότητα στις Ηνωμένες Πολιτείες.

## Θητεία στο Ινστιτούτο Εκπαιδευτικής Πολιτικής
Τον Αύγουστο του 2023 ανέλαβε πρόεδρος του Ινστιτούτο Εκπαιδευτικής Πολιτικής, του επιτελικού, επιστημονικού και ερευνητικού φορέα που υποστηρίζει το Υπουργείο Παιδείας, Θρησκευμάτων και Αθλητισμού  σε θέματα που αφορούν στην πρωτοβάθμια και δευτεροβάθμια εκπαίδευση, την επιμόρφωση των εκπαιδευτικών, τη μετάβαση από τη δευτεροβάθμια στην τριτοβάθμια εκπαίδευση, τη μεταλυκειακή εκπαίδευση, την αντιμετώπιση των εκπαιδευτικών ανισοτήτων, της μαθητικής διαρροής και της πρόωρης εγκατάλειψης του σχολείου, με στόχο τη διασφάλιση του δικαιώματος όλων των παιδιών στην εκπαίδευση.

### Εκπαιδευτικές μεταρρυθμίσεις
Κατά τη θητεία του στο Ινστιτούτο Εκπαιδευτικής Πολιτικής σχεδιάστηκαν και εφαρμόστηκαν αλλαγές στα προγράμματα σπουδών και στη σχολική οργάνωση. Μεταξύ αυτών περιλαμβάνονται η εισαγωγή του μαθήματος της Οικονομίας στη Γ΄ Γυμνασίου από το σχολικό έτος 2025–2026, με στόχο την ενίσχυση του οικονομικού εγγραμματισμού των μαθητών, καθώς και η αναθεώρηση της διδακτέας ύλης με διαχωρισμό βασικών και προαιρετικών μαθησιακών στόχων.

Στο ίδιο πλαίσιο εντάσσεται η ανανέωση του εκπαιδευτικού υλικού, μεταξύ άλλων με την έκδοση νέων σχολικών βιβλίων πληροφορικής για το γυμνάσιο, καθώς και η ανάπτυξη ψηφιακών εκπαιδευτικών πρωτοβουλιών, όπως το Ψηφιακό Σχολείο και το Ψηφιακό Φροντιστήριο.

Παράλληλα, υλοποιήθηκαν δράσεις που αφορούν την αντιμετώπιση της ενδοσχολικής βίας και του εκφοβισμού, την εισαγωγή νέων θεματικών πεδίων στα σχολικά προγράμματα, όπως οι δράσεις Ενεργού Πολίτη και οι δράσεις Τοπικής Ιστορίας και Τοπικής Γεωγραφίας, καθώς και η διδακτική αξιοποίηση ολόκληρων λογοτεχνικών έργων στη σχολική εκπαίδευση.

Στον σχεδιασμό περιλαμβάνονται επίσης η διδασκαλία ολόκληρων λογοτεχνικών βιβλίων, η εισαγωγή του μαθήματος Ηθικής στα Σχολεία, καθώς και η εφαρμογή του Διεθνούς Απολυτηρίου (IB) σε δημόσια λύκεια.

Κατά την ίδια περίοδο προωθήθηκε η εφαρμογή του συστήματος πολλαπλού βιβλίου. Η υλοποίηση του μέτρου μετατέθηκε χρονικά σε σχέση με τον αρχικό σχεδιασμό, με την έντυπη διάθεση των νέων βιβλίων να προβλέπεται για μεταγενέστερο σχολικό έτος σύμφωνα με σχετικές ανακοινώσεις.  

## Δημόσιος ρόλος και παρεμβάσεις
Έχει τοποθετηθεί δημόσια για τον μετασχηματισμό της εκπαίδευσης και την ενσωμάτωση των ψηφιακών τεχνολογιών και της τεχνητής νοημοσύνης στη μαθησιακή διαδικασία. Σε σχετική δημόσια παρέμβασή του υπογράμμισε ότι η εκπαίδευση μεταβάλλεται μέσα από τον συνδυασμό σχεδιασμού, τεχνολογικής εξέλιξης και ανάπτυξης νέων δεξιοτήτων, με στόχο την καλλιέργεια της δημιουργικότητας, της συνεργασίας και της κριτικής σκέψης των μαθητών.

Στο πλαίσιο της θητείας του στο Ινστιτούτο Εκπαιδευτικής Πολιτικής, το ΔΣ αποφάσισε μετά από εισήγηση της επιστημονικής υπηρεσίας την αφαίρεση κειμένου από σχολικό βιβλίο της δευτεροβάθμιας εκπαίδευσης, με την αιτιολογία ότι δεν ανταποκρίνεται στα σύγχρονα παιδαγωγικά πρότυπα και ενδέχεται να οδηγεί σε απλουστευτικές ή μονομερείς προσεγγίσεις σύνθετων ιστορικοπολιτικών ζητημάτων. Η σχετική εισήγηση του ΙΕΠ βασίστηκε σε παιδαγωγικά, επιστημονικά και ηθικά κριτήρια, με στόχο την αποφυγή στερεοτυπικών αντιλήψεων και την ενίσχυση της πολυπρισματικής κατανόησης σύνθετων ζητημάτων από τους μαθητές. 

## Κάλυψη από τα μέσα ενημέρωσης
Η δραστηριότητά του ως προέδρου του Ινστιτούτου Εκπαιδευτικής Πολιτικής και οι παρεμβάσεις του στον σχεδιασμό της εκπαιδευτικής πολιτικής έχουν παρουσιαστεί σε δημοσιογραφικά μέσα ενημέρωσης, ιδίως σε ρεπορτάζ που αφορούν αλλαγές στα προγράμματα σπουδών και τη λειτουργία του εκπαιδευτικού συστήματος.

## Παραπομπές